DA Den Europæiske Unions Tidende C 154/26

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 154/09)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN ÆNDRING AF PRODUKTSPECIFIKATIONEN FOR BESKYTTEDE OPRINDELSESBETEGNELSER/BESKYTTEDE GEOGRAFISKE BETEGNELSER, DER IKKE KAN BETEGNES SOM MINDRE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»NOIX DU PÉRIGORD«

EU-nr.: FR-PDO-0205-01286 — 21.11.2014

BOB ( X ) BGB ( )

1. Ansøgende sammenslutning og legitim interesse

Syndicat professionnel de la noix et du cerneau de Noix du Périgord Lieu dit Perrical 46600 Creysse FRANKRIG Tlf. +33 565322222 Fax +33 565370742 E-mail: contact@noixduperigord.com

Syndicat professionnel de la noix et du cerneau de Noix du Périgord omfatter producenter af og forsendelsesvirksomheder for »Noix du Périgord«, som har en legitim interesse i ændringsansøgningen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

—

☐

—

☒

—

☐

—

☒

—

☒

—

☐

—

☒

—

☒

4. Type ændring(er)

—

☒

—

☐

5. Ændring(er)

Beskrivelse af produktet:

— friske valnødder Friske valnødder er valnødder, der sælges utørret i skallen hurtigt efter høst. De høstes ved at ryste træerne, når det grønne frøgemme begynder at slå revner, og skallen kommer til syne. Ved faldet adskilles det grønne frøgemme fra skallen; hvis en del forbliver vedhængende, må det fjernes, således at valnøddernes ydre skal fremtræder på en indbydende måde. Den ansøgende sammenslutning ønskede at præcisere, at det med denne mekaniske operation er muligt at adskille det grønne frøgemme fra skallen. »Disse valnødder sælges med skal, idet skallen på naturlig vis er adskilt fra det grønne frøgemme, men de kan have undergået en mekanisk tærskning for at fjerne tilbageværende dele af frøgemmet fra skallen.« Denne tilføjelse svarer til bestående praksis og anfægter hverken de friske valnødders karakter eller høstmetoden. Sammenslutningen ønskede endvidere at erstatte ordet »skal« med »kan« i sætningen »Dette er en frisk frugt, som kan pilles efter at være knækket«. Friske valnødder kan pilles alt efter forbrugerens ønsker og er ikke obligatorisk, men op til den enkeltes præferencer.

— tørrede valnødder Varespecifikationen angående vandindholdet i tørrede valnødder ændres således, at den er i overensstemmelse med handelsnormerne, hvori det fastsættes, at vandindholdet ikke må overstige 12 %. »Valnødder, der er adskilt fra deres grønne frøgemme og tørret, har et vandindhold på 12 % eller derunder«.

Bevis for oprindelse

Rent formelt er det historiske afsnit i denne del af varespecifikationen blevet flyttet til punktet »produktets egenart«, og afsnittet om afgrænsning af frugtplantager er flyttet til afsnittet »geografisk område«.

I lyset af udviklingen i nationale love og bestemmelser er afsnittet »bevis for varens oprindelse i det afgrænsede geografiske område« blevet konsolideret, og samme afsnit er også blevet ændret med henblik på at samle forpligtelser med hensyn til indberetning og til at føre registre med henblik på at kunne spore produktet og overvåge produktionsvilkårene.

Operatørernes forpligtelser præciseres (model, frist og de oplysninger, der skal fremlægges).

Og sluttelig er beskrivelsen af analytiske og organoleptiske undersøgelser blevet slettet. Disse elementer er dog gengivet i tabellen over de vigtigste punkter, der skal kontrolleres, under overskriften »Krav i nationale bestemmelser« og i kontrolplanen for den pågældende BOB.

Produktionsmetode

Rent formelt er beskrivelsen af sorterne flyttet til punktet »produktets egenart«. Tilbage står alene lister over sorter opdelt på præsentationsform (friske valnødder, tørrede valnødder og valnøddekerner).

Endvidere er der foretaget følgende ændringer:

— Ændring af bestemmelserne om kunstvanding

Den 10. september er ikke længere fastsat som frist for den periode, hvori kunstvanding er tilladt; kunstvanding tillades i stedet frem til høsten.

»Kunstvanding af træerne er tilladt i vækstperioden indtil høsten for at lette høstarbejdet, idet der åbnes mulighed for en bedre adskillelse af det grønne frøgemme og skaller — med forbehold af, at følgende bestemmelser overholdes.«

Denne ændring indvirker ikke negativt på kvaliteten af produktet med oprindelsesbetegnelse. Kunstvanding efter den 10. september har større betydning for høstvilkårene end for væksten af selve frugten, der allerede dannes og udvikles i juli-august og er moden i midten af september. Kunstvanding efter den 10. september åbner mulighed for en bedre adskillelse af det grønne frøgemme og skaller, fordi det grønne frøgemme har vanskeligt ved at revne, når fugtigheden er lav. Som følge af vandingen falder valnødderne lettere af træerne, og derved lettes høstarbejdet.

De deraf følgende forbedringer af høstvilkårene sikrer produktets kvalitet.

— Specifikke produktionsbetingelser for friske valnødder

Det præciseres, at blanding af sorter i forbindelse med emballering var forbudt, og at friske valnødder under ingen omstændigheder kunne forarbejdes til tørrede valnødder.

— Specifikke produktionsbetingelser for tørrede valnødder

Overgangsperioderne vedrørende behandling af valnøddeskaller med hypochloritopløsninger og emballering i det geografiske produktionsområde udgår, idet fristerne er udløbet.

Det præciseres, at det var forbudt at blande sorter på emballagetidspunktet undtagen for den traditionelle »Corne-Marbot«-blanding.

— Emballering og afsætning

Begrundelsen for at lade emballeringen ske i det geografiske område, der er anført i resuméarket, som blev offentliggjort i Den Europæiske Unions Tidende i 2003, indsættes i varespecifikationerne.

For at garantere produkternes kvalitet er en frist for markedsføringen fastsat i varespecifikationen: for at være mere præcis og derved lette kontrollen erstattes markedsføringsperioden af en frist for afsendelse.

Mærkning

Af hensyn til opfyldelsen af bestemmelserne i forordning (EU) nr. 1151/2012:

— slettes benævnelsen AOC

— indføres en forpligtelse til at mærke produktet med Den Europæiske Unions logo for beskyttet oprindelsesbetegnelse (BOB).

Andre ændringer:

— Ansøger: Navnet på sammenslutningen ændres og dens retlige status præciseres.

— Geografisk område: — Beskrivelsen af det geografiske område flyttes til »Tilknytning — områdets egenart«. — I denne del indsættes elementerne vedrørende identifikation af de plantager og isolerede valnøddetræer, som var angivet i delen om »sporbarhed«. Disse elementer blev suppleret af procedurer, der gør det muligt at identificere de enkelte jordlodder.

— Kontrol: I lyset af udviklingen i nationale love og bestemmelser er afsnittet »Krav i nationale bestemmelser« præsenteret i form af en tabel med de vigtigste punkter, der skal kontrolleres, deres referenceværdier og evalueringsmetoden.

ENHEDSDOKUMENT

»NOIX DU PÉRIGORD«

EU-nr.: FR-PDO-0205-01286 — 21.11.2014

BOB ( X ) BGB ( )

1. Betegnelse(r)

»Noix du Périgord«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Følgende produkter kan opnå oprindelsesbetegnelsen »Noix du Périgord«: friske eller tidlige valnødder, tørrede valnødder og valnøddekerner.

De friske eller tidlige valnødder samt de tørrede valnødder har en minimumsstørrelse på 28 mm.

Den friske eller tidlige valnød er et fersk produkt, som sælges med skal og bør spises hurtigt efter høsten. Frugten skal knækkes og kan pilles, inden den spises. Tidspunktet, hvor valnødden høstes, giver den en fast kerne, som er let at pille. Når valnødden emballeres, skal dens fugtindhold være højere end eller lig med 30 %. De to sorter, som anvendes til denne produktion, er Marbot og Franquette.

Den tørrede valnød, som tørres forsigtigt efter høsten, skal på tidspunktet for emballeringen have et fugtindhold på 12 % eller derunder. Denne frugt skal bare knækkes, inden den spises, idet dens bitterhed allerede er aftaget. De sorter, som anvendes til denne produktion, er Marbot, Franquette og Corne.

Valnøddekernen har en størrelse svarende til en maske på over 8 mm. De små kerner, som er lyse i farven, er efterspurgte. For de overvejende lyse kerners vedkommende godkendes alle former (hele eller delte). For de lidt mørkere — lysebrune og/eller gulbrune — kerners vedkommende godkendes udelukkende halve kerner. På tidspunktet for emballeringen accepteres højst 5 % af de endnu mørkere kerner, og kernernes fugtindhold må højst være på 5 %. De sorter, der anvendes til denne produktion, er Corne, Franquette og Grandjean.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Valnødderne skal produceres og skalles inden for det geografiske område.

3.5. Særlige bestemmelser for skiveskæring, rivning og emballering osv. vedrørende det produkt, som betegnelsen henviser til

De friske eller tidlige valnødder pakkes i emballage på max. 10 kg.

De tørrede valnødder pakkes i emballage på max. 25 kg.

Valnøddekernerne pakkes i emballage på max. 15 kg.

Det, at emballeringen foretages i det geografiske område, berettiges navnlig af:

— at produktkvaliteten sikres Friske valnødder har et vandindhold på mindst 30 % og udtørrer let. For at opretholde kvaliteten skal valnødderne opbevares i kølerum ved en temperatur på mellem 1 °C og 5 °C og en relativ luftfugtighed på mellem 80 % og 95 %. Derfor skal pakning i emballage, der ikke er lufttæt, helst foregå så tæt på afsætningsleddet som muligt, dvs. i produktionsområdet, for at kvaliteten sikres ved hjælp af de særlige opbevaringsforhold, der holdes konstante lige fra høsten. Disse valnødder har desuden en begrænset holdbarhed, (de må ikke afsendes efter den 15. oktober i høståret), og må under ingen omstændigheder forarbejdes til tørrede valnødder. Det fremgår i øvrigt af emballagen, at friske valnødder skal opbevares i grøntsagsskuffen i køleskabet. De ovenfor beskrevne tekniske aspekter gælder ligeledes for tørrede valnødder. At det er nødvendigt at emballere disse valnødder i produktionsområdet skyldes ikke deres indhold af vand men af fedt (fedtsyrer), som harskner, hvis valnødderne ikke opbevares korrekt. Ligesom for de friske valnødder er der for de tørrede valnødder, men efter den 1. marts, fastlagt normer for opbevaringstemperaturen (mellem 2 °C og 8 °C) og luftfugtigheden (mellem 60 % og 75 %). Tørrede valnødder har også en begrænset holdbarhed, dvs. indtil den 31. december i det år, der følger høståret.

— bevarelse af produktets egenskaber Det er forbudt at transportere valnødder med skal eller valnøddekerner i løs vægt uden for det geografiske område. Valnødder er ligesom vin generelt et let ombytteligt produkt, dvs. at man kan blande nødder af forskellig oprindelse og sort i samme pakning. Modsat andre regioner i Frankrig, hvor nødder med skal sælges som blandinger, har traditionen i Périgord altid været at sælge valnødderne sortsadskilt for at opnå en større værditilvækst for visse sorter af højere kvalitet. Den eneste undtagelse fra denne regel er den traditionelle »Corne-Marbot«-blanding, som gør det lettere at afsætte Corne-sorten, der har god smag, men som er svær at knække, hvilket kan afskrække forbrugeren. Det er denne tradition for at sælge valnødderne sortsadskilt, der ligger til grund for kravet om, at valnødderne skal emballeres i produktionsområdet, hvilket er gældende praksis i Périgord. Den organoleptiske undersøgelse omfatter desuden kontrol af prøvernes sortsrenhed, der er et af kriterierne i den visuelle kontrol af skallerne (friske og tørrede valnødder). De partier, der indeholder for høj en procentdel af andre sorter, kan ikke sælges under den beskyttede betegnelse. Kernerne er vanskelige at sortsbestemme visuelt, sorten fremgår tydeligere ved en smagskontrol.

3.6. Særlige regler for mærkning af det produkt, den registrerede betegnelse henviser til

Etiketterne på de enkelte pakninger med friske eller tidlige valnødder, tørrede valnødder og valnøddekerner, der har oprindelsesbetegnelsen »Noix du Périgord«, indeholder i samme synsfelt på forsiden af pakningen følgende elementer:

— det mærkningssystem, som distribueres af sammenslutningen til alle operatører

— navnet på oprindelsesbetegnelsen »Noix du Périgord« trykt med en punktstørrelse, der er mindst lige så stor som den største anvendte punktstørrelse

— Den Europæiske Unions BOB-symbol

— og betegnelsen valnøddekerner alt efter tilfældet.

For valnøddekerners vedkommende skal høståret angives på etiketten — eventuelt i et andet synsfelt.

For tørrede valnødders vedkommende skal navnet på de anvendte sorter angives på etiketten, såfremt der er tale om en blanding af Corne og Marbot — eventuelt i et andet synsfelt.

4. Præcis afgrænsning af det geografiske område

Det geografiske område for »Noix du Périgord« omfatter 612 kommuner i departementerne Aveyron, Charente, Corrèze, Dordogne, Lot og Lot-et-Garonne.

5. Tilknytning til det geografiske område

5.1. Det geografiske områdes egenart

Périgord-valnødderne produceres i et område med en lang tradition for produktion af valnødder og valnøddekerner.

Det geografiske produktionsområde er en overgangszone mellem de første sydlige udløbere af Massif Central og Bassin Aquitain's udstrakte sletter.

Dette udstrakte plateau, der ligner et trin med en bredde på næsten 100 kilometer, gennemskæres af et flodnet, der konvergerer i retning af Gironde mod sydvest og giver området sin bakkede karakter.

Dette udstrakte plateaus undergrund består af geologiske formationer fra mesozoisk tid. Disse marine geologiske formationer fra jura- og kridttiden består af kalkholdig brun jord, calciummættet jord, let udvasket brun jord eller endog sur brun jord, når den er dækket af silt.

Jordbundens tilstand karakteriseres først og fremmest ved det høje lerindhold — enten i den samlede profil for ler- og kalkholdig jord eller alene i undergrunden for udvasket jord.

Klimaet i det geografiske produktionsområde betinges af såvel Massif Central's fysiske beskyttelse mod kolde nordøstlige vinde som en relativt hurtig opvarmning på grund af dets eksponering mod sydvest.

Det milde atlanterhavsklima tilfører nedbør på ca. 800 mm om året fordelt over hele året, men mest forår og efterår.

Plantagerne er beplantet med de lokale traditionelle sorter: Corne, Marbot og Grandjean.

Franquette, med oprindelse i departementet Isère, blev indført i 1950'erne og er blevet udbredt i hele det geografiske område. Denne sort er med held blevet tilpasset de lokale jordbunds- og klimaforhold og har udviklet karakteristiske egenskaber, som adskiller sig fra den Franquette-sort, der høstes andre steder og navnlig i Isère.

Mekaniseringen af høstmetoder sammenholdt med producenternes knowhow har gjort det muligt at forbyde at behandle valnødderne med hypochlorit, hvilket blev anvendt til at forbedre valnøddernes fremtræden, efter at de havde ligget på jorden i længere tid.

De friske eller tidlige valnødder høstes, når kernen er fast og let kan pilles. Dette skrøbelige produkt, som let udtørrer, opbevares i kølerum ved en styret temperatur og fugtighed. Produktet bør spises hurtigt efter høsten (de må ikke afsendes efter den 15. oktober i høståret), og må under ingen omstændigheder forarbejdes til tørrede valnødder.

De tørrede valnødder lufttørres på stillads eller ved hjælp af ventilering med tør og varm luft. I sidstnævnte tilfælde skal luftstrømmens temperatur (som ikke må overstige 30 °C) kunne forplante sig til hele massen af valnødder, der skal tørres.

Valnødder kan derefter knækkes manuelt eller maskinelt. Kernerne fjernes (skalles) udelukkende manuelt for at adskille de knækkede skaller fra kernerne.

5.2. Produktets egenart

»Noix du Périgord«'s særlige egenskaber består i, at de fremstilles af traditionelle lokale sorter: Marbot, Corne og Grandjean og en sort, der er tilpasset til den lokale jord: Franquette. Hver sort er traditionelt blevet præsenteret på en eller flere måder (frisk, tørret eller som kerner), alt efter hvor let den kan skalles og dens holdbarhed. Det er i overensstemmelse med traditionen forbudt at pakke tørrede valnødder i blandinger af sorter — med undtagelse af »Corne-Marbot«-blandingen.

»Noix du Périgord« tilbydes som friske eller tørrede valnødder og valnøddekerner:

— friske valnødder stammer fra sorterne Marbot og Franquette, og vandindholdet i valnødderne er 30 % eller derover;

— tørrede valnødder stammer fra sorterne Marbot, Franquette og Corne, og vandindholdet i valnødderne er 12 % eller derunder.

De friske eller tidlige valnødder samt de tørrede valnødder har en minimumsstørrelse på 28 mm.

— Valnøddekerner af sorterne Franquette, Corne og Grandjean har et vandindhold på mindst 5 %.

Kernerne har en lys farve og er ikke mørkere end lysebrun og/eller gulbrun.

Med hensyn til de organoleptiske egenskaber har de forskellige sorter følgende særlige kendetegn:

— Marbot-sortens kerne er ganske let sprød, smagen er sødlig og senere behagelig bitter, og den har en udpræget nøddeagtig smag. Hvis valnødden spises frisk, giver kernens skind den en mere udtalt bitterhed.

— Valnøddekerner af sorten Franquette har en lys strågul farve og en sødlig lugt. Valnøddernes aroma er intens med en udpræget sødlig smag. Konsistensen er forholdsvis fedtagtig og almindeligvis værdsat.

— Corne-sortens kerner har en lys strågul farve, en særligt fin frugtagtig smag og en behagelig sprødhed.

— Grandjean er let at skalle og giver lyse og velsmagende kerner. Teksturen føles behagelig i munden, fordi den ikke er fedtet, og der er en interessant balance mellem sød og bitter.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Périgord-valnødderne produceres i et område med en lang tradition for produktion af valnødder og valnøddekerner.

Valnøddetræer er følsomme over for frost om foråret, og Massif Central beskytter det geografiske produktionsområde mod kold luft fra nord.

Desuden drager det geografiske område fordel af kraftig nedbør om sommeren i form af tordenvejr, der dækker valnøddetræernes vandbehov, hvilket har kritisk betydning medio juli under valnødders vækstfase og i medio august, hvor kernen udvikles og således »udfylder« skallen.

Revnedannelsen i den kalkholdige jordbund og det ofte høje lerindhold gør det muligt for valnøddetræerne at udvikle et dybt rodsystem for at udnytte de nødvendige vandressourcer i hele vækstsæsonen.

Kunstvanding i fornødent omfang kan supplere valnøddetræernes vandbehov og i forbindelse med høsten sikre en bedre adskillelse af det grønne frøgemme og skaller, når valnødderne falder af træerne, og dermed lettes høstarbejdet.

I Périgord er de anvendte sorter anerkendt og påskønnet alt efter deres iboende kvalitet som friske valnødder, tørrede valnødder eller valnøddekerner. I Périgord er der tradition for at sælge tørrede valnødder sortsopdelt.

Knowhow fra tidligere tider om høst og tørring er ført videre i forbindelse med mekaniseringen af høstpraksis (navnlig ved at træerne rystes) og udviklingen af tørringsteknikker med varmluftventilation.

Denne mekanisering gør det muligt at høste fuldmodne frugter, og ved at undgå, at valnødden kommer i længerevarende berøring med jorden, bevares valnøddens skal, således at en brunfarvning undgås. Dermed opfyldes kriterierne for kvalitet og fremtræden i forbindelse med emballeringen.

Ventilationen gør det muligt at tørre frugterne mere ensartet ved at regulere strømmen af varm luft.

Producenternes knowhow om det at skalle manuelt hviler på en gammel lokal tradition. Den giver en garanti for respekt for kernens integritet og kvalitet og har bidraget til at gøre Noix du Périgord til et enestående produkt.

Desuden har metoderne til konservering af valnødder med skaller eller som kerner åbnet mulighed for at bevare valnøddens kvalitet helt frem til forbrugeren, uanset i hvilken form, som et selvstændigt produkt eller i forarbejdede varer såsom chokolade, kager eller oste. De tørrede valnødder og valnøddekernerne er omfattet af regler for opbevaring efter den 1. marts for at beskytte dem mod en nedbrydning af deres fedtindhold (harskning).

Périgord-valnøddens anseelse som værende et kvalitetsprodukt er vokset i løbet af århundrederne. Valnødden har siden det 19. århundrede været anerkendt i gastronomiske kredse såvel i Frankrig som i resten af Europa og Amerika. I 1959 bemærkede Louis Garavel i sin bog »la culture du noyer« at valnødder, der er produceret i Périgord, for længst har opnået et fremragende ry på både det franske og udenlandske markeder.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning (2))

https://info.agriculture.gouv.fr/gedei/site/bo-agri/document_administratif-fc000450-0225-4505-8586-924959dba4e5/telechargement

(1) EUT L 343 af 14.12.2012, s. 1.

(2) Se fodnote 1.